[English follows the Afrikaans]
Wêreldpremière deur Vox Chamber Choir
"Kruis van liefde" is 'n splinternuwe Afrikaanse Paasoratorium gekomponeer deur die Suid-Afrikaanse komponis, Franco Prinsloo.
Nuwe, roerende verse uit die pen van bekroonde digters prof. Hans du Plessis en prof. Bernard Odendaal, vertel die verhaal van Jesus se kruisiging. Gehoorlede word op 'n musikale pelgrimstog geneem deur die Vox Chamber Choir aan wie die werk ook opgedra is.
Franco Prinsloo se meesleurende toonsetting maak gebruik van 'n klein ensemble bestaande uit, onder andere, orrel (Isabelle van Rensburg), marimba (Magdalena de Vries), keteltromme en buisklokke (Deo du Plessis) en bykomende slagwerk (Wian Joubert en Herman Swanepoel).
Kom beleef opnuut die Paasverhaal in Afrikaans en wees getuie van die sinergie tussen die digkuns en musiek wat hierdie werk so onvergeetlik maak.
"Kruis van liefde" is moontlik gemaak deur die Suid-Afrikaanse Akademie vir Wetenskap en Kuns en word ook ruim ondersteun deur die ATKV en die ATKV-skryfskool van die Noordwes Universiteit, Potchefstroom Kampus. Ons bedank ook graag ons wynborg, Rietvallei Wynlandgoed, vir hul ruim skenking.
Die debuutvertoning was oorspronklik beplan vir Maart 2020, maar is weens die internasionale COVID-19 pandemie in die wiele gery. Dit is vir Vox Chamber Choir 'n groot voorreg om in samewerking met RSG en die SAUK Musiekbiblioteek hierdie werk uit te kan voer en op te neem vir uitsending